En kvindelig social- og sundhedsassisent fra Malmø har mistet sit job efter en grusom fejl, hun begik 18. oktober sidste år.

Det skriver svenske Aftonbladet.

Fejlen fandt sted, da hjemmehjælperen skulle smøre en ældre kvindes underliv ind i en fugtighedsgivende salve. Det gjorde hun dog ikke helt efter forskrifterne.

Omkring en time senere fortalte hun nemlig en kollega, at hun ikke kunne finde den rigtige salve, så hun havde i stedet smurt kvinden ind i tandpasta af mærket Colgate. Det har efterfølgende ført til en politianmeldelse efter paragraffen i serviceloven, der i Sverige er kendt som Lex Sarah-paragraffen, som omhandler omsorgssvigt.

Skreg af smerte

Ifølge anmeldelsen havde den ældre kvinde efterfølgende skreget i smerte, og underlivet var rødt, irriteret og hævet. Kollegaen til den anmeldte kvinde havde efterfølgende kontrolleret kvinden og kunnet konstatere 'en hvid masse indtørret i kvindens underliv'. Personalet skyllede herefter tandpastaen væk.

Lederen for hjemmeplejen i den vestlige del af Malmø, Stefania Siljegard, er rystet over hændelsen.

- Jeg kan ikke forklare, hvorfor det her er sket, men vi er meget kede af det, siger hun til Aftonbladet.

Vidste ikke bedre

Hun mener dog ikke, at den ansatte handlede i ond mening.

- Hun har set bort fra de rutiner, der findes, og har truffet en beslutning selv. Hun har vel givetvis troet, at tandpastaen kunne anvendes på samme måde som salven, siger hun til Aftonbladet.

Den ældre kvinde er efterfølgende blevet bange for at blive indsmurt, men hun har ikke mistet tilliden til hjemmeplejen og får fortsat hjælp i hjemmet.

Efter episoden og politianmeldelsen er den pågældende medarbejder blevet fyret.

- Vi vurderede, at hun ikke kunne fortsætte i arbejdet efter det her, siger Stefanie Siljegard.